Вось яшчэ адзін унікальны лёс. У сялянскай лоеўскай сям'і нарадзіўся Аляксей Казлоў, будучы Герой Савецкага Саюза. У 1934 годзе ён скончыў Севастопальскую школу лётчыкаў, а потым - Качынскае лётнае вучылішча. За час Вялікай Айчыннай здзейсніў 247 баявых вылетаў, збіў 14 варожых самалётаў. У сакавіку 1944-га быў збіты, з цяжкімі раненнямі здолеў сесці непадалёк ад лініі фронту. Знайшлі яго на шостыя суткі з адмарожанымі ступнямі ног, якія давялося ампутаваць. Аляксей Васільевіч працаваў інструктарам Краснадарскай школы пілотаў, пасля дэмабілізацыі загадваў ім жа арганізаванай дзіцячай бібліятэкай у Лоеве. Пайшоў з жыцця ў 1976 годзе. Адна з вуліц райцэнтра носіць ягонае імя.